Diari Oficial de la Generalitat Valenciana


Sumari del DOGV 9956, del 14-10-2024 (2024/10765)

RESOLUCIÓ de 9 d'agost de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del desenrotllament del sòl apte per a urbanitzar el sector 10 (I.2) Solana de les normes subsidiàries de Banyeres de Mariola, en el terme municipal de Banyeres de Mariola. Expedient 95/1679-PQO.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9956

Data del DOGV
:   14-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10354

CVE
:   CLHU-X-1636-53499

Data del document
:   09-08-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, el qual establix la publicació en el *Diari Oficial de la Generalitat Valenciana*  de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 95/8208-LWX Banyeres de Mariola (Alacant).

«Informe ambiental i territorial estratègic

Tràmit: Avaluació ambiental del desenrotllament del sòl apte per a urbanitzar el sector 10 (I.2) La Solana de les normes subsidiàries de Banyeres de Mariola

Promotor: Ajuntament de Banyeres de Mariola

Autoritat substantiva: Comissió Territorial d’Urbanisme d’Alacant

Localització: terme municipal de Banyeres de Mariola (Alacant)

Expedient: 95-2019-EAE

La Comissió d’Avaluació Ambiental, en la sessió del 31 de març de 2022, va adoptar l’acord següent:

Vista la proposta d’informe ambiental i territorial estratègic de l’avaluació ambiental del desenrotllament del sòl apte per a urbanitzar el sector 10 (I.2) La Solana de les normes subsidiàries de Banyeres de Mariola, en els termes següents:

El 22 de novembre de 2019 té entrada en el Servici d’Avaluació Ambiental Estratègica la sol·licitud d’iniciar l’avaluació ambiental i territorial estratègica del desenrotllament del sòl apte per a urbanitzar el sector 10 (I.2) La Solana de les normes subsidiàries del municipi de Banyeres de Mariola.

1. Documentació presentada

El Servici Territorial d’Urbanisme d’Alacant remet, el 19 de novembre de 2019, la documentació referida al desenrotllament del sòl apte per a urbanitzar el sector 10 (I.2) La Solana de les normes subsidiàries de Banyeres de Mariola (Alacant) d’acord amb el que establix l’article 52.2 (procediment simplificat) del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

La documentació consta de:

1. Document inicial estratègic (DIE)

2. Esborrany del desenrotllament del sòl apte per a urbanitzar el sector 10 La Solana de Banyeres de Mariola

3. Informe tècnic de l’Ajuntament

2. Informació territorial

El terme municipal de Banyeres de Mariola pertany a la comarca de l’Alcoià; el relleu es caracteritza pel corredor prebètic, conegut com a vall de Beneixama, emmarcat entre dos alineacions muntanyenques llargues, la serra de La Solana i la de Mariola, constituït per un mosaic complex de formacions naturals i cultius tradicionals d’una gran importància ambiental. Banyeres limita amb Ontinyent i Fontanars dels Alforins al nord, amb Beneixama i Biar per l’oest, amb Onil pel sud i amb Alcoi i Bocairent per l’est.

En el terme municipal hi ha la ZEC els Alforins (ES5213054), el LIC de la serra de Mariola i el carrascal de la Font Roja (ES0000213) i la ZEPA de les serres de Mariola i la Font Roja (ES0000474). A més, el terme municipal està integrat parcialment en els paisatges de rellevància regional PRR 20 serres de l’interior d’Alacant, Mariola, Maigmó i Penya Roja, i PRR 21 Foies d’Alcoi i Castalla i Vall de Bocairent.

L’àmbit íntegre del «Desenrotllament del Sòl Apte per a urbanitzar el Sector 10 (I.2) La Solana de les normes subsidiàries de Banyeres de Mariola» no està inclòs en cap dels espais naturals indicats.

3. Planejament vigent

El planejament vigent a Banyeres de Mariola es regula mitjançant les normes subsidiàries de planejament aprovades per la Comissió Territorial d’Urbanisme d’Alacant el 28 de juliol de 1997 (BOP número 254, de 5 de novembre de 1997).

Les Normes Subsidiàries van ser objecte d’avaluació ambiental i es va emetre la declaració d’impacte ambiental el 16 d’abril de 1997 (expedient 210/4528 SBX) favorable amb condicions.

Posteriorment se n’han fet diverses modificacions.

4. Objecte, àmbit, descripció i justificació de la modificació

La proposta plantejada té com a objecte desenrotllar el sector 10 de Banyeres de Mariola de sòl urbanitzable, amb una superfície de 294.400 m², ús global industrial i índex d’edificabilitat bruta de 0,40 m²/m². Per a dur-ho a terme, s’establix l’ordenació detallada mantenint en la major mesura possible la compatibilitat de les edificacions existents, es genera una xarxa viària amb una superfície total de 39.459 m² que connecta amb la rotonda d’accés a la carretera CV-81 i es plantegen cinc parcel·les destinades a zona verda amb una superfície total de 30.600 m². A més, s’establix la zona de protecció de la carretera. La connexió de la xarxa viària amb la rotonda que hi ha afecta la via pecuària «Assagador dels Calataiuds», amb una amplària legal de 37,50 metres, en una superfície de 2.242 m².

Segons consta en el DIE, hi ha una problemàtica sobre el desenrotllament d’este sector que té els aspectes següents:

– El desenrotllament està condicionat per l’existència d’un marge d’afecció viària en la carretera CV-81 i la inconveniència de situar ací una via de servici que permeta anellar el sector, a més del fet que no és gens viable formar un nuc d’accés al sector des de l’extrem oest.

– Diverses vies pecuàries que donen pas a camins comunals agrícoles.

– Una sèrie d’edificacions fabrils i terciàries a les quals se sumen algunes residències privades i una miniestació de transformació elèctrica.

– La necessitat d’implantar un sistema de sanejament d’aigües que, a pesar de la baixa ocupació actual i el caràcter poc agressiu de la indústria instal·lada (tèxtil), adquirix més rellevància amb el pas del temps.

– Quasi totes les construccions actualment instal·lades en el sector tenen un origen anterior a les normes subsidiàries, amb la particularitat que la pràctica totalitat de les edificacions es troba situada en el mateix marge, la qual cosa pot afavorir la possibilitat de trobar una ordenació més clara de la zona.

– La indústria instal·lada en el sector requerix molta superfície de desenrotllament, fet que, unit a la baixa edificabilitat del sector, comporta que les parcel·les hagen de ser d’una grandària considerable, raó per la qual l’especificació del sector 10 La Solana requerirà una baixa ràtio de vials.

L’àmbit d’actuació es concreta en l’àrea de sector 10, denominat La Solana, de 294.400 m² de superfície i índex d’edificabilitat de 0,40 m²/m², situat al nord-oest del nucli urbà, i qualificat per les normes subsidiàries de Banyeres de Mariola com a sòl urbanitzable d’ús global industrial.

![](https://dogv.gva.es/publicaciones/imagesSF/2024/9/30/1209841/42_1728373617265_1503863418389500329_imagen.png)![](https://dogv.gva.es/publicaciones/imagesSF/2024/9/30/1209841/43_1728373617269_7787936476961249080_imagen.png)

*Imatge 1. Sector 10 (I.2) La Solana de Banyeres de Mariola*

Les alternatives considerades que es proposen es descriuen a continuació.

Alternativa 0. Manteniment de la situació vigent. No es considera viable, ja que la inclusió del sector com a sòl apte per a urbanitzar va estar forçada per la necessitat de resoldre les disfuncions que patix.

Alternativa 1. Consistia a formar un anell que abastara tot el sector i que tinguera, en la tangència amb la carretera, una via que connectara els fronts de les naus industrials actuals amb dos nucs de comunicació en els extrems est i oest del sector. Esta proposta es va desestimar després de l’informe de l’organisme competent.

Alternativa 2. Esta alternativa eliminava la rotonda proposada en l’alternativa 1 i retallava el ramal sud de l’anell viari interior formant anells menors. Després dels suggeriments proposats, segons l’informe de l’organisme de carreteres de la Comunitat Valenciana, es va desestimar.

Alternativa 3. Alternativa seleccionada. En esta proposta s’elimina qualsevol tram de vial tangent a la carretera, alhora que es matisen els vials nord-sud, que es plantegen amb un caràcter estrictament funcional, formant un anell menor en el subsector oest, en el qual hui en dia hi ha una major trituració parcel·lària. L’accés al sector es du a terme per mitjà d’un ramal en direcció nord des de la rotonda general, travessa en part una via pecuària que es respecta i es realça, en què se situen tres rotondes més. Les zones verdes es plantegen en el marge nord del sector.

![](https://dogv.gva.es/publicaciones/imagesSF/2024/9/30/1209841/44_1728373617272_3427466434197141003_imagen.png)

*Imatge 2. Alternativa 3, seleccionada*

El document no proposa seguiment ambiental del desenrotllament del sòl apte per a urbanitzar el sector 10 (I.2) La Solana de les normes subsidiàries de Banyeres de Mariola.

Els efectes previsibles sobre el medi ambient:

Segons la documentació presentada, «l’actuació proposada afecta el medi ambient en què es du a terme, ja que incrementa l’ocupació. No obstant això, l’edificació proposada s’ajusta als estàndards i tipologia de les ja existents, per la qual cosa no suposa una nova agressió». També s’indica que s’eliminaran els accessos actuals a diferents instal·lacions i que el tractament adequat de la vora de carretera millorarà les incidències sobre el paisatge, que el tractament de les vies pecuàries potenciarà el caràcter d’infraestructura verda, que l’activitat tèxtil prevista no pressuposa incorporar contaminants aeris o terrestres i que suposarà una millora respecte a les línies elèctriques de la pròxima subestació elèctrica.

5. Consultes fetes

Per part de l’òrgan ambiental, d’acord amb l’article 53.1 del TRLOTUP, la documentació aportada s’ha sotmés a consulta, en la condició d’administracions públiques afectades, a:

|  |  |  |
| --- | --- | --- |
| *Administració pública consultada* | *Consulta* | *Informe* |
| DG de Política Territorial i Paisatge |  |  |
| Servici d’Ordenació del Territori (PATRICOVA) | 30.4.2020 | 11.3.2021 |
| Servici d’Ordenació del Territori (ETCV) | 30.4.2020 | 23.3.2022 |
| Servici d’Infraestructura Verda i Paisatge | 30.4.2020 | 30.3.2022 |
| Servici de Planificació | 30.4.2020 | 8.9.2020 |
| DG d’Obres Públiques, Transport i Mobilitat  Servici de Mobilitat | 30.4.2020 | 14.3.2022 |
| DG de Medi Natural  Servici d’Ordenació i Gestió Forestal | 30.4.2020 | 06.10.2020 |
| Diputació d’Alacant. Àrea d’Infraestructures (Carreteres) | 30.4.2020 | 17.11.2021 |
| Empresa de Sanejament d’Aigües (EPSAR) | 30.4.2020 | 29.9.2020 |
| Confederació Hidrogràfica del Xúquer | 30.4.2020 | 23.10.2020 |
| Servici Territorial d’Urbanisme | - | 19.11.2019 |

  

Nota: Els informes rebuts es poden consultar, una vegada s’emeta este IATE, en la pàgina web:

<https://agroambient.gva.es/es/web/evaluacion-ambiental/seguiment-d-expedients-d-avaluacio-ambiental-estrategica>  (apartat de ‘Consulta de plans d’avaluació ambiental’, se selecciona província > Alacant, municipi > Banyeres de Mariola i > 095/2019/EAE Desenrotllament del sòl apte per a urbanitzar el sector 10 (I.2) La Solana de les normes subsidiàries de Banyeres de Mariola)

6. Identificació i valoració dels possibles efectes sobre el medi ambient

D’acord amb el que estipula l’article 46.3 del TRLOTUP, l’òrgan ambiental i territorial determina, tenint en consideració els criteris de l’annex VIII, sotmetre al procediment d’avaluació ambiental i territorial ordinari o simplificat, segons la certitud en la determinació d’haver-hi efectes significatius sobre el medi ambient, amb consulta prèvia a les administracions públiques afectades, a les quals es referixen els articles 48.d) i 53.1 del TRLOTUP.

Urbanisme

El Servici Territorial d’Urbanisme d’Alacant emet informe del 19 de novembre de 2019, en què s’indica que la proposta consistix a desenrotllar el sector 10 de Banyeres de Mariola de sòl urbanitzable, amb una superfície de 294.400 m², ús global industrial i índex d’edificabilitat bruta de 0,40 m²/m². Per a dur-ho a terme, s’establix l’ordenació detallada mantenint en la major mesura possible la compatibilitat de les edificacions existents, es genera una xarxa viària amb una superfície total de 39.459 m² que connecta amb la rotonda d’accés a la carretera CV-81 i es plantegen cinc parcel·les destinades a zona verda, amb una superfície total de 30.600 m². A més, s’establix la zona de protecció de la carretera. La connexió de la xarxa viària amb la rotonda que hi ha afecta la via pecuària assagador dels Calataiuds, amb una amplària legal de 37,50 m, en una superfície de 2.242 m².

L’informe fa les consideracions territorials següents:

1. La documentació que remet l’Ajuntament no expressa amb claredat si es pretén tramitar un programa d’actuació integrada que incorpora un instrument de planejament o únicament el pla parcial.

• En el primer cas, el procediment s’ha d’iniciar amb els tràmits establits en l’article 127 del TRLOTUP.

• En el segon cas, s’ha d’iniciar amb els establits en l’article 52 del TRLOTUP.

• En els dos casos, l’instrument de planejament estarà sotmés a avaluació ambiental i territorial estratègica, segons queda establit en l’article 46 del TRLOTUP.

2. L’òrgan competent per a aprovar de manera definitiva l’instrument de planejament és la conselleria competent en matèria d’urbanisme en afectar la proposta l’ordenació estructural, com és la zona de protecció de la carretera, segons l’article 21 del TRLOTUP.

3. L’òrgan ambiental i territorial és l’autonòmic en tractar-se d’un instrument de planejament que afecta l’ordenació estructural del sòl urbanitzable.

4. Es considera que la proposta no contravé la normativa aplicable. No obstant això, una vegada redactada i tramitada la versió preliminar del pla, l’Ajuntament ha d’instar que s’emeta un nou informe del Servici Territorial d’Urbanisme d’Alacant en la fase de consultes.

Estratègia Territorial de la Comunitat Valenciana

El Servici de Planificació Territorial emet informe el 23 de març de 2022 en matèria d’adaptació al Decret 1/2011, del Consell, pel qual s’aprova l’Estratègia Territorial de la Comunitat Valenciana.

Banyeres de Mariola pertany a l’àmbit territorial de la franja intermèdia i està inclosa en l’àrea funcional d’Alcoi, a la comarca de l’Alcoià.

En l’informe emés s’indica que a Banyeres de Mariola hi ha diversos sectors de sòl urbanitzable d’ús industrial en les normes subsidiàries vigents. En el nivell quantitatiu, el desenrotllament del sector 10 La Solana reduirà la superfície màxima d’ocupació permesa fins als 607.658 m²s, fet que condicionarà les possibilitats de desenrotllament de futurs plans destinats a activitats econòmiques.

Respecte al nivell qualitatiu, l’informe indica que el model territorial proposat planteja un creixement de sòl urbà industrial desvinculat de la trama urbana existent al costat de la qual queda un sòl urbanitzable, pendent de desenrotllament i vacant, i generaria un nou front longitudinal a la carretera CV-81, amb la qual limita.

L’informe conclou que l’informe és favorable respecte a l’adaptació dels índexs de creixement del sòl, conforme a l’ETCV.

Paisatge

El Servici d’Infraestructura Verda i Paisatge emet un informe el 30 de març de 2022 en el qual s’indica el que s’exposa a continuació:

• El pla sí que tindrà incidència en el paisatge de l’àmbit, ja que ordena un sector en què el desenrotllament afectarà el caràcter i les condicions de percepció del paisatge i la zona d’afecció paisatgística i visual de la carretera CV-81, situat en una àrea de percepció visual i conformant un continu urbà al llarg de la dita carretera.

• Respecte a la localització i delimitació del sector, s’assenyala que podrien no ser viables amb l’aplicació de la legislació vigent en matèria de paisatge, encara que les directrius 52 i 92 de l’ETCV no seran aplicables sempre que estiguen subjectes al planejament vigent en el municipi.

• Respecte a l’afecció a la infraestructura verda, sense un instrument de planificació que la concrete a escala municipal, s’assenyala que l’actuació incidirà en esta infraestructura en afectar vies pecuàries i la zona d’afecció paisatgística i visual de la carretera CV-81.

• L’informe indica que cal elaborar un estudi d’integració paisatgística que garantisca la integració en la morfologia del territori i el paisatge del futur desenrotllament, la definició correcta de vora urbana i la transició adequada amb el sòl rural i amb la carretera CV-81, i per al control dels elements amb incidència en la configuració i qualitat del paisatge urbà.

• Respecte a la infraestructura verda, l’informe assenyala que l’ha de definir a la seua escala, connectada i integrada amb la infraestructura verda del territori i com a part de les determinacions d’ordenació del territori.

L’informe conclou que l’emissió d’informe favorable requerirà incorporar al pla l’elaboració un estudi d’integració paisatgística que establisca les mesures d’integració paisatgística per a compatibilitzar el sector amb la infraestructura verda i el paisatge.

Planificació

El Servici de Planificació emet un informe el 8 de setembre de 2020, en el qual s’indica el que s’exposa a continuació:

1. Respecte a infraestructures i accessos fa les consideracions següents:

• El límit sud de l’àmbit afectat confronta amb la carretera CV-81 i pertany a la xarxa bàsica autonòmica que connecta, prop, amb la carretera CV-795 de la xarxa bàsica de la Diputació d’Alacant. Hi ha dos connexions entre les dos carreteres: una intersecció en T amb carrils d’acceleració i espera, i una altra a diferent nivell a través d’un pont.

• Segons l’alternativa 3, triada, l’accés al sector 10 es farà a través de l’enllaç del PK 21 de la CV-81 evitant encreuaments en la calçada de la carretera. En l’informe s’indica que es considera adequat.

2. Respecte a la zona de protecció de la carretera CV-81:

• La zona de protecció en l’àmbit del sòl urbanitzable industrial ve definida en les normes subsidiàries aprovades, que delimiten la franja de protecció de la carretera CV-81 en 15 metres al marge dret de la CV-81 (nord), definit en la Llei 6/1991, de 27 de març, de carreteres de la Comunitat Valenciana.

Efectes previsibles sobre el medi ambient:

1. Incompatibilitat amb la legislació sectorial vigent

• L’informe considera que el Pla parcial és compatible amb la legislació sectorial vigent en l’àmbit de les competències en matèria del Servici de Planificació.

2. Efectes previsibles i estudis necessaris

• L’informe assenyala que en la documentació presentada s’ha representat gràficament de manera correcta la zona de protecció de la CV-81, així com l’accés a la zona industrial, que es considera adequat. S’indica també que serà necessari identificar les edificacions que hi ha en la zona de protecció i classificar-les com a fora d’ordenació.

3. Els criteris sectorials que s’han de considerar en la modificació del pla s’han d’ajustar a la normativa vigent en la matèria.

Carreteres (Diputació)

El Servici Tècnic del Departament de Carreteres de la Diputació d’Alacant emet un informe el 17 de novembre de 2021 en el qual informa que el Pla parcial sotmés a avaluació no afecta cap carretera de titularitat de la Diputació Provincial d’Alacant.

Mobilitat

El Servici de Mobilitat emet un informe el 14 de març de 2022, en el qual s’indica el següent:

• El desenrotllament del sector 10 (I.2) La Solana de Banyeres de Mariola consistix en una ordenació detallada i suposa un increment de la superfície industrial inferior al 50 %. Es conclou, per tant, que l’instrument urbanístic objecte d’este informe no entra en l’àmbit d’afecció, segons les determinacions de la Llei 5/2021, d’1 d’abril, de mobilitat de la Comunitat Valenciana.

Confederació Hidrogràfica del Xúquer (CHX)

El Ministeri per a la Transició Ecològica i Repte Demogràfic emet un informe el 23 d’octubre de 2020 en què indica respecte de les matèries següents:

1. Afecció a domini públic hidràulic (DPH) o a les zones de servitud i policia

• Afecció a llits. La proposta suposa ocupar llit sense nom tributari del riu de la Marjal. Tot sòl del domini públic hidràulic és inalienable, imprescriptible i inembargable i, per tant, no el pot ocupar l’actuació. A més, els terrenys que confronten amb els llits estan subjectes, en tota l’extensió longitudinal, a una zona de servitud de 5 metres d’amplària per a ús públic, que s’ha de mantindre expedita per a ús públic, i a una zona de policia de 100 metres d’amplària en la qual es condicionarà l’ús del sòl i les activitats que es despleguen. Tota actuació en la zona de policia estarà subjecta a autorització administrativa de l’organisme de conca.

![](https://dogv.gva.es/publicaciones/imagesSF/2024/9/30/1209841/45_1728373617277_3486664767616869143_imagen.jpeg)

*Imatge 3. Àmbit del sector 10 La Solana (roig), amb indicació dels llits que hi ha en l’entorn (blau), amb la zona de flux preferent (verd) i zona inundable per a període retorn de 500 anys (groc) del riu de la Marjal*

• Sanejament i depuració. Queda prohibit abocar de manera directa o indirecta aigües, i productes residuals que es puguen generar, susceptibles de contaminar les aigües continentals o qualsevol altre element del DPH, llevat que es tinga prèviament autorització administrativa.

• Aigües pluvials. Les noves urbanitzacions, polígons industrials i desenrotllaments urbanístics en general han d’introduir sistemes de drenatge sostenible, de manera que l’increment eventual del risc d’inundació es mitigue. En cas de pretendre abocar aigües pluvials al domini públic hidràulic, s’ha de tindre prèviament l’autorització de la CHX.

2. Viabilitat de l’activitat i incidència en el règim de corrents. L’informe assenyala que l’àmbit del Pla parcial se situa fora de la zona de policia del riu de la Marjal i no es troba afectat per la zona de flux preferent, així com per la zona inundable per al període de retorn de 50 anys del dit llit.

Respecte al llit sense nom, s’indica que no es disposa de dades d’inundabilitat del SNCZI ni del PATRICOVA. Sense eixe estudi, l’actuació es troba en la zona de flux preferent de llit públic en la qual no es poden autoritzar activitats vulnerables davant de les avingudes, ni activitats que suposen una reducció significativa de la capacitat de desaigüe de la zona. La Confederació Hidrogràfica del Xúquer es pronunciarà sobre la viabilitat de l’activitat únicament dins de la zona de policia del llit públic, per a la qual cosa cal justificar la situació bàsica del sòl en data d’entrada en vigor de la modificació del RDPH, i distingir si els terrenys es troben en situació de sòl rural o de sòl urbanitzat.

3. Disponibilitat de recursos hídrics. L’informe indica que la documentació presentada no establix el volum de l’increment de demanda que genera el Pla parcial. En consultar els antecedents que hi ha en la CHX, es comprova que l’Ajuntament de Banyeres de Mariola disposa del dret següent per a l’ús privatiu d’aigües: aprofitament d’aigües subterrànies, atorgat per al proveïment de 7.205 habitants amb un volum de 735.160 m³/any (expedient 1994RP0028).

A l’efecte de l’emissió de l’informe de l’article 25.4 del text refós de la Llei d’aigües s’ha de justificar:

• Demanda d’aigua prevista per a l’actuació expressada en m³/any

• Origen de l’aigua amb què es proveirà la demanda, amb la indicació de la procedència dels recursos

• Acreditació del dret a l’ús de l’aigua

• Estudi de demandes

Risc d’inundació (PATRICOVA)

El Servici d’Ordenació del Territori emet un informe l’11 de març de 2021 respecte al compliment del Pla d’acció territorial sobre prevenció de risc d’inundació a la Comunitat Valenciana (PATRICOVA), en què indica que el planejament urbanístic que afecte l’ordenació estructural ha d’analitzar les condicions de drenatge superficial del territori.

Analitzades les cartografies del PATRICOVA i del Sistema Nacional de Cartografia de Zones Inundables (SNCZI), que preval per ser més detallat, es comprova que l’afecció del riu de la Marjal està estudiada i no afecta la zona del sector 10 (I.2), La Solana, de Banyeres de Mariola.

En l’informe s’assenyala que l’àmbit que es pretén urbanitzar i l’emplaçament que ocupa (al nord de la CV-81 i en la falda de la serra de La Solana) implica tindre en compte els drenatges que puguen arribar des de la serra entre l’assagador dels Calataiuds i el de La Solana (a l’est i l’oest, respectivament) en compliment del principi de precaució establit en la Directriu 65 de l’ETCV, quant a la planificació i gestió de riscos naturals i induïts i en l’article 11 del RD 903/2010 d’avaluació i gestió del risc d’inundació, quant al fet que perseguix reduir les conseqüències potencials de les inundacions. Esta obligació s’ha d’incloure en la fitxa de planificació i gestió del Pla parcial.

L’informe conclou que l’àmbit del sector 10 (I.2) La Solana de Banyeres de Mariola no es troba afectat per perillositat d’inundació segons les determinacions normatives del PATRICOVA.

Ordenació i gestió forestal

El Servici de Gestió i Ordenació Forestal va emetre un informe el 21 d’agost de 2020, en què es van detectar errors que van quedar mencionats en l’informe emés el 6 d’octubre de 2020, en el qual s’indica el que hi ha a continuació:

1. La zona objecte de sol·licitud no presenta afecció a terrenys forestals.

2. Respecte a les tres vies pecuàries que es veuen afectades per la proposta, s’assenyala que dos, l’assagador de La Solana i l’assagador de la Marjal, estan classificades mitjançant l’Orde de 22 de febrer de 1993, de la Conselleria de Medi Ambient (DOGV 26.4.1993), amb amplària legal de 10 metres però sense partionar, i queden en l’àmbit del sector 10 La Solana. La tercera (l’assagador dels Calataiuds), classificada mitjançant l’Orde de 22 d’octubre de 1968 (BOE 5.11.1968), amb amplària legal de 37,5 metres i també sense partionar, es veu afectada pel vial d’accés al sector i està localitzada en el terme municipal de Bocairent.

L’informe conclou que l’ordenació proposada és compatible amb la legislació en matèria de vies pecuàries, sempre que es complisca, i indica:

a) Els aspectes que s’han d’estudiar en l’estudi ambiental i territorial estratègic:

• L’estat actual de les vies pecuàries afectades: si hi ha camí o no que coincidisca amb el recorregut de la via pecuària, estat del terreny, vegetació que hi ha, possibles ocupacions o intrusions.

• Els usos actuals de les vies pecuàries afectades, diferenciant-los segons el que establix el capítol I del títol II de la Llei 3/2014 de vies pecuàries de la Comunitat Valenciana.

• L’existència de bestiar en la població o poblacions veïnes que puguen usar les vies pecuàries.

b) Els criteris que s’han de considerar relacionats amb la versió preliminar del pla:

• Per a l’assagador de La Solana, integrar-lo en el pla com a passeig o albereda, d’acord amb el que establix l’article 21 de la Llei 3/2014. L’encreuament amb el vial previst s’ha de fer en condicions que asseguren els usos de les vies pecuàries, amb l’habilitació de passos a nivell, o a diferent nivell, adequats.

• L’assagador de la Marjal s’integrarà com a passeig o albereda, amb passos a nivell o diferent nivell, o disposant un canvi de traçat de la zona afectada.

• Respecte a l’assagador dels Calataiuds, s’ha de complir el que establix l’article 22 de la Llei 3/2014, és a dir, la proposta ha de permetre els usos establits en la Llei i, si no és possible, proposar un traçat alternatiu.

Entitat de sanejament d’aigües (EPSAR)

El Departament de Projectes, Obres i Explotacions de l’Empresa de Sanejament d’Aigües (EPSAR) emet un informe el 29 de setembre de 2020 sobre la capacitat del sistema de sanejament i depuració per a acceptar l’aigua residual generada pel desenrotllament de plans generals d’ordenació urbana.

1. Respecte a la capacitat del sistema de sanejament i depuració, l’EPSAR comunica el que hi ha a continuació:

• Les aigües residuals són tractades en el sistema de sanejament i depuració de l’EDAR de Banyeres de Mariola i dona servici al municipi.

• El sistema està dissenyat per a tractar 2.500 m³/dia i en l’actualitat l’influent és de 1.466 m³/dia.

• En la planificació d’obres de l’EPSAR es preveuen actuacions en matèria de sanejament i depuració al municipi de Banyeres de Mariola.

• Segons dades i consideracions aportades, el desenrotllament complet de la figura de planejament de referència generarà, una vegada desplegat íntegrament, un cabal d’aigua residual de 473,32 m³/dia.

2. Respecte a la compatibilitat del Pla general amb les infraestructures de sanejament i depuració existents o futures, no presenta a priori zones d’afecció a les infraestructures de sanejament i depuració de la Generalitat Valenciana existents o futures que es puguen planificar.

Feta l’anàlisi tècnica de la documentació presentada i l’objecte, vistos els informes sectorials emesos, revisada la cartografia que hi ha en el sistema d’informació territorial d’esta conselleria i a la vista dels criteris establits en l’annex VIII del TRLOTUP, es considera que la proposta de desenrotllament del sòl apte per a urbanitzar el sector 10 (I.2) Solana de les normes subsidiàries del municipi de Banyeres de Mariola no afecta espais naturals protegits i no altera el model territorial del planejament vigent.

7. Consideracions jurídiques

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a integrar els aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental d’acord amb el que preveu la legislació d’avaluació ambiental.

8. Valoració ambiental d’acord amb els criteris de l’annex VIII del TRLOTUP

La proposta plantejada consistix a desenrotllar el sector 10 (I.2) La Solana de Banyeres de Mariola de sòl urbanitzable d’ús global industrial, per a la qual cosa s’establix l’ordenació detallada i es manté, en la mesura que siga possible, la compatibilitat de les edificacions que hi ha. Es genera una xarxa viària i es plantegen cinc parcel·les destinades a zona verda i s’establix, a més, la zona de protecció de la carretera. Respecte a les possibles afeccions:

8.1. Per les característiques de plans i programes

– El desenrotllament de sòl apte per a urbanitzar el sector 10 (I.2) La Solana de Banyeres de Mariola establix el marc per a projectes que podrien estar sotmesos a avaluació d’impacte ambiental. No influïx en altres plans de rang inferior.

– No hi ha afeccions significatives sobre el medi ambient, l’edificabilitat és de 0,4 m²/m², i no té incidència negativa en el model territorial aprovat. El desenrotllament del sòl apte per a urbanitzar el sector 10 (I.2) de Banyeres de Mariola pretén resoldre el desenrotllament del dit àmbit, per a la qual cosa s’establix l’ordenació detallada de manera que es manté, en la major mesura possible, la compatibilitat amb les edificacions que hi ha, es genera una xarxa viària que connecta amb la rotonda d’accés a la CV-81 i es plantegen cinc parcel·les destinades a zona verda. S’establix, a més, la zona de protecció de la carretera.

– Es considera compatible amb la normativa mediambiental i pot continuar la tramitació de conformitat amb el que establix la legislació reguladora.

– Quant al consum de recursos (subministrament d’aigua), la documentació presentada no establix el volum de l’increment de demanda que genera el Pla parcial. No obstant això, la Confederació Hidrogràfica del Xúquer indica en l’informe que fa que el municipi disposa de concessió d’aigua.

– Respecte al risc d’inundabilitat (PATRICOVA), es considera que l’àmbit del desenrotllament apte per a sòl urbanitzable del sector 10 (I.2) de Banyeres de Mariola, no es troba afectat per perillositat d’inundació i, segons el que es pretén, és compatible amb les consideracions indicades anteriorment segons les determinacions normatives del Pla d’acció territorial de caràcter sectorial sobre prevenció del risc d’inundació a la Comunitat Valenciana.

– El tractament de les aigües residuals el condiciona l’EPSAR a satisfer una sèrie de requisits que s’indiquen en l’informe emés, si bé a priori l’EDAR disposa de capacitat suficient de tractament.

8.2. Per les característiques dels efectes i de l’àrea probablement afectada

– El desenrotllament de sòl apte per a urbanitzar el sector 10 (I.2) La Solana de Banyeres de Mariola establix una ordenació d’este sector. Una ordenació que no té afeccions sobre les zones naturals protegides.

– Respecte a la incidència en el paisatge, el pla sí que té incidència en el paisatge de l’àmbit en ordenar un sector amb un desenrotllament que afectarà el caràcter i les condicions que té i la zona d’afecció paisatgística i visual de la CV-81, susceptible de ser considerada recorregut escènic per la qualitat dels elements del paisatge que connecta, situat en una àrea de gran exposició visual, considerant punts d’observació principals com la CV-81 i el nucli urbà de Banyeres de Mariola, i conformant un continu urbà al llarg de la dita carretera.

– L’actuació incidirà en la infraestructura verda en afectar, almenys, vies pecuàries i la zona d’afecció paisatgística i visual de la carretera CV-81.

– Respecte al risc d’inundació (PATRICOVA), l’àmbit que es pretén urbanitzar i l’emplaçament que ocupa (al nord de la CV-81 i a la falda de la serra de La Solana), implica tindre en compte els drenatges que puguen arribar des de la serra entre l’assagador dels Calataiuds i el de La Solana (a l’est i l’oest, respectivament) en compliment del principi de precaució establit en la Directriu 65 de l’ETCV, quant a la planificació i gestió de riscos naturals i induïts i en l’article 11 del Reial decret 903/2010. Esta obligació s’ha d’incloure en la fitxa de planificació i gestió del Pla parcial.

– Respecte als camins ramaders, l’ordenació proposada és compatible amb la legislació en matèria de vies pecuàries.

9. Proposta d’acord

Conforme establix l’article 53 del TRLOTUP, d’acord amb els criteris de l’annex VIII d’esta llei, en relació amb el desenrotllament del sòl apte per a urbanitzar el sector 10 (I.2) La Solana de les normes subsidiàries de Banyeres de Mariola (Alacant), considerades l’anàlisi i la valoració fetes, consultada la cartografia temàtica de la Conselleria, els antecedents que hi ha i, tenint en compte els informes de les administracions públiques afectades, es pot concloure que la modificació del pla proposat no té efectes significatius negatius sobre el medi ambient i el territori, i es pot resoldre l’avaluació ambiental estratègica pel procediment simplificat.

D’acord amb el que s’ha exposat, es resol:

Emetre informe ambiental i territorial estratègic favorable en el procediment simplificat d’avaluació ambiental i territorial estratègica del desenrotllament del sòl apte per a urbanitzar el sector 10 (I.2) La Solana de les normes subsidiàries de Banyeres de Mariola, d’acord amb els criteris de l’annex VIII del TRLOTUP, per no tindre efectes significatius sobre el medi ambient, i correspon continuar la tramitació de la modificació d’acord amb la normativa sectorial, tenint en compte les determinacions següents:

• S’ha d’elaborar un estudi d’integració paisatgística i s’han d’incorporar els requeriments assenyalats en l’informe del Servici d’Infraestructura Verda i Paisatge, al qual s’ha de sol·licitar informe i s’han d’incloure, si és el cas, les determinacions que s’hi assenyalen.

• S’han d’atendre les determinacions indicades en l’informe del Servici de Planificació Territorial emés el 23 de març de 2022.

• Abans d’aprovar l’instrument de planejament que desplegue la modificació proposada, s’ha de justificar la demanda d’aigua (m³/any) prevista per a l’actuació i s’ha de sol·licitar un nou informe a l’òrgan de conca (CHX) en relació amb la disponibilitat de recursos hídrics.

• En la fitxa de planificació i gestió s’ha d’incorporar el que s’indica en l’informe del Servici d’Ordenació del Territori de l’11 de març de 2021.

• Tenint en compte l’informe del Servici de Planificació del 8 de setembre de 2020, s’han d’identificar les edificacions que hi ha en la zona de protecció i classificar-les fora d’ordenació.

• S’han d’atendre i incorporar les indicacions de l’informe del Servici de Gestió i Ordenació Forestal del 6 d’octubre de 2021.

Altres consideracions

Segons establix l’article 53.7 del TRLOTUP, l’informe ambiental i territorial estratègic perd vigència i deixa de tindre els efectes propis si, una vegada publicat en el DiariOficialdelaGeneralitatValenciana, no s’haguera aprovat el pla en el termini màxim de quatre anys des que es publica. En eixe cas, el promotor ha d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat a l’efecte d’avaluació ambiental estratègica (plans i programes).

A la vista de tot el que s’ha exposat, la Comissió d’Avaluació Ambiental acorda emetre informe ambiental i territorial estratègic favorable en el procediment simplificat d’avaluació ambiental i territorial estratègica de l’avaluació ambiental del desenrotllament del sòl apte per a urbanitzar el sector 10 (I.2) La Solana de les normes subsidiàries de Banyeres de Mariola, per considerar que no té efectes significatius en el medi ambient, amb el compliment de les determinacions que s’inclouen en el dit informe.

Es notifica als interessats que contra la present resolució, per no ser un acte definitiu en via administrativa, no es pot interposar cap recurs; fet que no és inconvenient perquè es puguen usar els mitjans de defensa que en el seu dret es consideren oportuns.

Es certifica amb anterioritat a aprovar l’acta corresponent i amb reserva dels termes precisos que se’n deriven, segons ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 8 d´abril de 2022. El secretari de la Comissió d’Avaluació Ambiental: José del Valle Arocas.»

  

València, 9 d'agost de 2024

Miguel Angel Ivorra Devesa

Director general d'Urbanisme, Paisatge i Avaluació Ambiental